钦定古今图书集成/理学汇编/学行典/第064卷 > 顾宪成语录 > 《安身论》魏·王粲
## 钦定古今图书集成/理学汇编/学行典/第064卷 > 顾宪成语录 > 《安身论》魏·王粲

“盖崇德莫盛乎安身，安身莫大乎存政，存政莫重乎
无私，无私莫深乎寡欲。是以君子安其身而后动，易
其心而后语，宜其交而后行。”然则动者，吉凶之端也；
语者，荣辱之主也；求者，利病之几也；行者，安危之决
也。故君子不妄动也，必适于道；不徒语也，必经于理；
不苟求也，必造于义；不虚行也，必由于正。夫然，用能
免或击之凶，厚自天之祐。故身不安则殆，言不顺则
悖，交不审则惑，行不笃则危。四者存乎中，则忧患接
乎外矣。忧患之接，必生于自私，而兴于有欲。自私者
不能成其私，有欲者不能济其欲，理之至也。